Асен Босев
Какво видял
какво разбрал

chitanka.info

При дядо си на село бил

и върнал се в града Емил.

Разказа ни какво видял,

тъй както той го е разбрал.

— Вози ме дядо с камионче —

мотор бе дядовото конче.

И гледах през полето аз

как даваше с камшика газ.

Накрай и внучето му мило

пое юздата за кормило.

И станах в селския простор

аз на каручката шофьор!

В полето от зори до здрач

се стичат хората на мач

и хайде нека им простим —

звено наричат всеки тим!

Завръщаме се вечерта.

Отварям плетена врата

и коня вкарваме в гараж,

бензинът му е там фураж.

С гаража дядови добре са,

но фермата ми по̀ хареса,

че там под навесите здрави

гарират сто и седем крави!

От мен е малко по-висок

на дядо жилищният блок.

До покрива му литват горе

петлите и без асансьори!

И няма там звънец, антре,

но има мъничко кутре.

На входа щом кутрето лае,

пристигат гости — дядо знае.

Аз в хола влизам там направо

и лягам на легло кораво.

Зави ме баба ми с юрган,

от нея козяк назован.

Той с косъма си малко жари,

допре ли се до тебе — па̀ри!

Но скоро скачам, хопа — хайда,

че дядо ми надува гайда.

Транзистор кожен му е тя —

сама се лее песента!

Подава дядо пък на мен

дюдюк — модерен инструмент.

И скача баба ми Деница —

на шейка казват ръченица!

Та трима — дядо, баба, аз —

си правехме чудесен джаз!

Не знам дали това сте чули —

обувките им са цървули.

Разбрах на село, че калпак е

на дядо къдравото таке,

а дядовият шлифер як

се назовава опанджак.

И моля ви се, без чадър

се скита дядо в оня кър!

Видях през лятната ваканция

овцете им в почивна станция.

Те там наричат я кошара,

управител й е овчарят.

Изкара ли овце на паша,

те лакомо ядат пейзажа.

И друго искам да ви кажа:

В реката къпех се на плажа.

Той бе дълбок до колене

и пълен винаги с пране.

Перяха в него стари баби

и скачаха крекливи жаби

на плувното си състезание…

— Разказвай! Слушаме с внимание!

При дядо си на село бил

и върнал се в града Емил.

Разказва ни какво видял,

тъй както той го е разбрал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.